
HAJDUČIJA, RAZBOJSTVA I KRIJUMČARENJA U 
DALMACIJI OD USPOSTAVE DRUGE AUSTRIJSKE 
UPRAVE DO SREDINE 19. STOLJEĆA 


TADO ORŠOLIĆ 


SAŽETAK: U pokrajini Dalmaciji, u njenu zaleđu, ali i u primorskim dijelovi- 
ma, kroz razdoblje druge austrijske uprave, osobito u prvoj polovici 19. st., 
intenzivna su razna zlodjela, hajdučija i krijumčarenje. Uzroci pojačanim 
nedopuštenim radnjama tradicionalno su prisutni elementi kod pučanstva, ne- 
dovoljna učinkovitost redarstvenih i vojnih snaga i neodlučnost vlasti u 
rješavanju postojećih problema (carinska politika). Vlasti, naročito za upravi- 
teljstva Lilienberga, pokušavaju iznaći konkretne mjere u sprečavanju po- 
jačanog intenziteta i suzbijanju svih nedjela. S obzirom na konfiguraciju pod- 
neblja, navike i tradiciju stanovništva, pothvat vlasti bio je otežan, ali ne i 
potpuno neučinkovit. Primjenom konkretnih mjera, osobito tridesetih godina 
19. st., djelomično se normalizira stanje s obzirom na zaustavljanje kri- 
jumčarenja i hajdučije. 


Hajdučija i zlodjela 


Hajdučija, razbojstva i krijumčarenje bili su svakodnevnica kopnene, ali 
dijelom i obalne i priobalne Dalmacije. Pripadnici teritorijalnih snaga, pan- 
durski korpusi ili mobilni odredi, kao i vojni mobilni odredi imali su pune 
ruke posla kako bi suzbili razna nedjela na štetu države i društva općenito. 
Mora se reći da se pod razna razbojstva i hajdučiju misli na pljačke i napade 
na putničke ili trgovačke karavane, općenito pljačkaške pohode ili druge vrste 

prepada, zlodjela, otmica ili slično, kojih je bilo mnogo u to vrijeme. Ovakav 
vid zlodjela javlja se osobito u prvoj polovici 19. stoljeća, ne samo u Dal- 
maciji, nego i u drugim pokrajinama Monarhije, ali i u ostalim europskim 
državama, negdje više, negdje manje. Razlika u odmetništvu između hajduka 
dalmatinskog zaleđa i cestovnih razbojnika u drugim europskim državama 
očitovala se u tome što je hajdučija u Dalmaciji imala tradicionalni korijen, a 
time i oblik svojega postojanja, dok je u ostalim državama ovakvo razbojništvo 
imalo isključivo trenutni karakter materijalne koristi. Tako su hajdučki vođe 
u Dalmaciji uglavnom opjevani u narodnim pjesmama kao narodni junaci,' a 
iznimno i rijetko kao razbojnici ili pljačkaši.“ Njihovi potomci, desetljećima 
poslije, ponosili su se svojim hajdučkim precima i ponosno isticali njihova 
imena i djela kao da su oni najveći pravednici koji su poginuli u nadljudskoj i 
hrabroj borbi. 


Prvotno je i hajdučija u svom tradicionalnom obliku za vrijeme mletačke 
uprave imala ulogu svojevrsna oružanog otpora prema neprijateljskoj Turskoj. 
Takav oblik oružanog otpora podupirale su i poticale i mletačke vlasti. Haj- 
duci su povremeno u većim ili manjim skupinama upadali na turski teritorij 
pljačkajući njihove kuće i blago ili jednostavno napadali njihove karavane. 
Problem je nastao kada je, nakon prestanka turske opasnosti, i dalje nastav- 
ljeno djelovanje hajdučije, osobito napadi na turske trgovačke karavane. Od 
tada su mletačke vlasti imale na mahove veće ili manje, ali konstantne probleme 
sa sprečavanjem ili suzbijanjem hajdučije. Specifičnost hajdučije je i u tome 
što je stanovništvo dalmatinskog zaleđa, ali i poglavari sela ili čak sami pri- 
padnici teritorijalnih snaga, nerijetko podupiralo hajdučke vođe i hajdučiju, a 
rjeđe surađivalo s redarstvenim ili vojnim snagama u suzbijanju i hvatanju 
hajdučkih skupina,* strahujući od odmazde, jer u slučaju da razbojnici ne bi 
bili uhićeni, izdajnik, a katkada i njegova obitelj, platili bi životom. 

Hajdučije je najviše bilo u područjima tri bivše krajine: Kninskoj, Sinjskoj, 
Imotskoj, zatim na području Ravnih kotara, u podvelebitskom i velebitskom 


' Stijepo Obad, »Kraj hajdučije u Dalmaciji.« Radovi Filozofskog fakulteta u Zadru 25 (1986): 
283. 

? Šime Peričić, »Hajdučija u Dalmaciji XIX. stoljeća.« Radovi Zavoda za povijesne znanosti 
HAZU u Zadru 33 (1991): 18. Kao na primjer navod: “Udariše iz gore hajduci, gore robe neg iz 
Bosne Turci..." 

3 Presidijalni spisi Namjesništva (dalje: PSN), god. 1835., sv. 171, kat. 11/9, naslov: Forza terri- 
toriale, f. 10 (Državni arhiv Zadar, dalje: DAZd). Stranice ovog izvornog dokumenta nisu nume- 
rirane. On je sastavljen od po dva sastavljena lista, dakle, dva lista bi u tom slučaju činila četiri 
numerirane stranice. S obzirom da je ovo veliki dokument, autor ovoga rada numerirao je strani- 
ce po redoslijedu listova, tako da se može lakše naći tražena stranica. 

području zadarskog zaleđa i naročito u bokokotorskim vrletima na granici s 
Crnom Gorom. Osobito je bila prisutna u Boki, gdje su se zlodjela i razbojništva 
zaredala, tako da je već 1835. bilo preko tri stotine neriješenih zločinačkih 
slučajeva, a vojska i panduri nisu uhitili niti jednog traženog razbojnika. Stanje 
je bilo takvo da se “umnažaju zlodjela i zločini na takav način, da je tamo 
zavladalo pravo anarhično stanje.“ Jedan vladin inspektor, govoreći o stanju 
sigurnosti dalmatinskih cesta, konstatirat će da od hajdučkih prepada “nijedan 


putnik 1853. nije bio siguran“. 


O navedenim problemima govori namjesnik Lilienberg tridesetih godina 
19. stoljeća. On u nacrtu izvješća za Dvorsku kancelariju ističe kako Dal- 
maciju muči teška moralna pošast čije su posljedice strašne, da su nebrojeni 
slučajevi paljenja kuća, pljački, ranjavanja, umorstava i vlastitih običaja os- 
vete.“ Maslinici, vinogradi, polja, kuće i vrtovi, tj. cijela imanja mogla su biti 
samo u jednoj noći zapaljena i potpuno uništena. Mladi su ljudi tumarali uo- 
kolo s oružjem, besposličarili i čekali da ih pozove pukovnik, serdar ili 
harambaša u pandursku ili stražarsku službu, u sklopu ili izvan njihove javne 
tlake. Opijali su se i cijele noći kartali po gostionicama, a onda je taj isti ološ 
pljačkao i uništavao usjeve, krao domaće životinje i vršio razne druge nebrojne 
ekscese. 


Koliki je broj različitih prijestupa izvršen govori podatak da se u zadarskom 
okružju samo u siječnju 1835. dogodilo 143 zlodjela, od kojih 54 podmetanja 
požara (paljenja polja, kuća i sl.) i 146 težih policijskih prekršaja.š Ni u ostalim 
okružjima nije bilo bolje. Za kotorsko okružje već smo naveli da je bilo preko 
300 zločinačkih slučajeva. U druga dva okružja, dubrovačkom i splitskom, 
osobito u brdovitim predjelima prema Bosni i Hercegovini, stanje nije bilo 
ništa bolje. Tamo je posebno krijumčarenje uzelo maha. 


Mnoga službena i putopisna izvješća suglasna su da je Dalmacija gospo- 
darski zaostala i surova austrijska pokrajina. Tome u prilog govori i sljedeći 
primjer. Komparativnom analizom broja težih ili lakših prekršaja i zločinaca 
između austrijskih pokrajina Dalmacije i Češke uviđa se kolika je u tom po- 
gledu bila stvarna uljudbena razlika. Češka je 1833. imala ukupno 3.880.000, 


“PSN, f. 14. Bernard Stulli, »Građa o gospodarstvu Dalmacije u prvoj polovici XIX. stoljeća.«, 
u: /z prošlosti Dalmacije. Split, 1992: 542. 

5 Š. Peričić, »Hajdučija u Dalmaciji XIX. stoljeća.«: 20. 

* PSN, god. 1835., sv. 171, kat. 11/9, f. 7-8. 

" PSN, god. 1835., sv. 171, kat. II/9, f. 7-8. 

* PSN, god. 1835., sv. 171, kat. TI/9, f. 9. 

a Dalmacija 348.000 stanovnika. U Dalmaciji je bilo 1.688 zločinaca. Prema 
omjeru stanovništva ovih dviju pokrajina, očekivalo bi se da Češka ima 18.829 
zločinaca, a bilo ih je samo 2.515, što je za 16.314 manje u odnosu na us- 
poredni broj zločinaca u Dalmaciji. Nadalje, te je godine u Dalmaciji bilo 4.356 
težih policijskih prekršaja. Češka, koja je brojila deset puta više stanovnika, u 
istim bi okolnostima trebala imati 48.565 težih policijskih prekršaja, a ona je 
stvarno imala samo 7.655, što je za 40.902 manje u odnosu na omjer stanovništva 
i prekršaja počinjenih u Dalmaciji. 

Prema tome, u Češkoj na svakih 1.543, a u Dalmaciji na svakih 206 stanovni- 
ka dolazi jedan zločinac. Kod težih policijskih prekršaja, u Češkoj na 506 
stanovnika je jedan, a u Dalmaciji, naprotiv, na samo 80 stanovnika dolazi 
jedan teži policijski prekršaj. A da stvar bude još gora, u 1834. godini taj se 
broj povećao za 256 novih slučajeva, tako da je tada bilo 4.612 težih policijskih 
prekršaja." Desetak godina kasnije (1842.), svaki 154. žitelj pokrajine Dal- 
macije bio je krivično kažnjen.!! Sve do kraja pedesetih godina 19. stoljeća 
stanje se nije posebno popravilo niti je broj prijestupnika posebno opadao. 
Znatniji broj opadanja razbojništva i zlodjela primjetan je tek krajem šezdesetih 
godina toga stoljeća. 


Ovo nam govori o stanju dalmatinske stvarnosti, osobito u dalmatinskom 
zaleđu. Najburnije godine hajdukovanja bile su upravo u prvoj polovici 19. sto- 
ljeća. Hajdučija je potrajala su sve do kraja stoljeća, naravno u znatno manjem 
intenzitetu u drugoj polovici stoljeća. Ovdje nećemo iznositi pojedinačne 
slučajeve, kojih je bio nemali broj, nego samo opće stanje uz pojedine primjere 
hajdučkog djelovanja i nastanka zločina. Problematika većih ili manjih pre- 
kršaja i raznovrsnih zločinstava jako je bitna za bolje razumijevanja društvenih 
prilika u Dalmaciji. 


Nekoliko je primarnih razloga zbog kojih je hajdučija bila tako raširena u 
pokrajini Dalmaciji, odnosno u njenu zaleđu. Prethodno smo istaknuli da je 
to djelomično bio plod djelovanja prethodne mletačke uprave, koja je hajdučiju 
poticala u borbi protiv turske vlasti. S prestankom turske opasnosti hajdučija 
ulazi u drugu fazu. Transformira se u čiste razbojničke družine, koje napadaju 
ponajviše turske karavane, a kasnije krajem 18. i u 19. stoljeću, i sve ostale pu- 
tnike i karavane, zatim državne blagajne, poštanske kočije, pojedine bogatije 


* PSN, god. 1835., sv. 171, kat. II/9, f. 66-67. 
9 PSN, god. 1835., sv. 171, kat. II/9, f. 67-68. 
1 Š, Peričić, »Hajdučija u Dalmaciji XIX. stoljeća.«: 200. 

kuće i općenito stanovništvo kraja u kojem su djelovale. One nisu previše 
birale koga će napasti, jer su, dakako, osnovni cilj bile korist i novčana dobit. 
Katkada su pastirima odvodile cijela stada ovaca, upadale u kuće bogatijih 
seljaka, a katkada su razbojnici napadali državne službenike ili bogate 
trgovce. 


Razvoj hajdučije, razbojstava i krađa u pokrajini uvjetovala je cjelokupna 
nesređena društveno-politička situacija, loše agrarne prilike, “monstruozni 
carinski sustav?!“ neučinkovito sudstvo, siromaštvo i bijeda, tradicionalni 
načini osvete, zaostalost i nepismenost i druge slične situacije. Jedan od prob- 
lema nalazio se u tome što su austrijske vlasti vrlo sporo primjenjivale pravne 
i zakonske mjere na pokrajinu Dalmaciju. Za primjenu i uvođenje nekih sud- 
skih ili političkih upravnih elemenata i ustrojenje vojnih ili redarstvenih 
ustanova trebalo im je po nekoliko desetljeća. Jedan dio tih upravnih i pravnih 
elemenata aktualne vlasti naslijedile su iz mletačke, odnosno prve austrijske 
ili francuske uprave i zadržale ih kao privremene ili trajno važeće. Premda se 
reorganizaciji sudstva pristupilo ozbiljno i efikasno, ono nije učinkovito 
djelovalo na šire slojeve pučanstva, osobito ne na ruralno. Sudske pristojbe 
bile su visoke, a seljak je morao plaćati skupe odvjetnike u rješavanju sporova, 
pa je radije sam rješavao probleme. Najčešće privatnom osvetom. 


Hajdučke družine činili su odmetnici zbog kršenja zakona, bjegunci iz 
zatvora, vojni dezerteri, prezaduženi težaci, ubojice i slični razbojnici. Ne- 
mali broj je i onih prekršitelja zakona koji su postajali odmetnicima i priklanjali 
se hajdučiji zbog narodnog običaja ili tradicije u slučajevima privatne osvete, 
najčešće zbog paleži, ubojstva, ili jednostavno zbog raznih krađa, naročito 
stoke i poljoprivrednih dobara. Bilo ih je teško uhititi, jer su s njima surađivali 
narod i oni koji su ih trebali uhititi i goniti, primjerice poglavari sela ili haram- 
baše i načelnici općina (sindici).!* Oni su trebali energičnije provoditi zakon i 
proganjati zločince, ali često nisu, bojeći se osvete na vlastitoj imovini, zakonski 


! B. Stulli, »Građa o gospodarstvu Dalmacije u prvoj polovici XIX. stoljeća.« 548. Svakako 
je dobre epitete upotrijebio ondašnji financijski službenik kada je govorio o carinskom sustavu 
kao “monstruoznom'. Naime, apsurd je u tome što je bilo toliko carinskih granica koliko je bilo 
općina. To znači da je težak koji je obitavao s one strane granice, na primjer obrovačke općine, 
morao platiti carinu u općini, tj. ići u Obrovac, kako bi mogao dovesti i prodavati robu na zadar- 
skoj tržnici. Osim toga, veliki su i nameti na uvoznu ili izvoznu robu, i naravno da je u takvim 
situacijama krijumčarenje bilo svakodnevno i u velikom broju. To je pogodovalo raznim oblicima 
sukoba s redarstvenim i vojnim snagama. Na kraju ovaj službenik predlaže novi carinski sustav 
prema kojemu bi se uspostavio slobodan unutarnji promet robe u pokrajini. 

!5 PSN, god. 1835., sv. 171, kat. 11/9, f. 48. 

posredovali u uhićenjima zločinaca, “praveći se slijepima.“ S obzirom na laku 
podmitljivost poglavara sela ili harambaša (ove funkcije često su bile sjedinjene 
u istoj osobi), kod kojih se pravičnost mogla kupiti “ako ih se čestito najede i 
napije“, ne čudi ovako raširena hajdučija.! Uz neuređena općinska središta i 
neorganizirane političke uprave, i teritorijalne snage bile su samo djelomično 
organizirane i nije se mogao postići pravi red. 


Panduri su uglavnom bili siromašni težaci koji nisu imali stalnu plaću. 
Država je od njih teško mogla očekivati predviđenu potporu u održavanju 
reda i sigurnosti. Negdje se u vladinim izvješćima tvrdi da se ovo zlo nije 
moglo ukloniti zbog toga što su pripadnici redarstvenih snaga, odnosno pan- 
duri, domaći ljudi koji su istoga kova kao i odmetnici.'* Ova konstatacija ne 
može se uzeti kao potpuno ispravna i istinita zbog toga što su problemi bili 
drugačije naravi. Tako npr. za francuske uprave hajdučija je bila gotovo pot- 
puno suzbijena, unatoč nemirima i ratovima, a pripadnici teritorijalnih snaga, 
odnosno pandurskih korpusa, bili su sastavljeni isključivo od domaćih ljudi. 
Razlog zbog čega su teritorijalne snage pokazale svu svoju učinkovitost vrlo 
je jednostavan i pokazalo se da on nije imao nikakve veze s podmitljivim ili 
prevrtljivim karakterom domaćih pandura. Njihova djelotvornost nalazila se 
ponajprije u poticajnoj, tj. novčanoj i vojno-disciplinskoj naravi, a za francuske 
uprave se pokazala u najboljem svjetlu. To je bilo zbog toga što su pripadnici 
teritorijalnih snaga dobivali redovnu mjesečnu plaću, uz određene novčane 
naknade ili nagrade kod raznih izvanrednih mjera, te tako imali dobar poticaj 
za revno i pošteno obavljanje svoje dužnosti. Teritorijalne snage tada su ustro- 
jene kao prava vojnička organizacija s potpunom vojničkom disciplinom.'" Za 
razliku od francuske, za vrijeme druge austrijske uprave teritorijalne snage 
ostale su kao privremeno ustrojena organizacija sve do potpunog ukinuća. 
Njihovi pripadnici nisu dobivali redovne mjesečne plaće, osim pukovnika, 
serdara i podserdara, a nagrada ostalima bila je oslobođenje njihovih obitelji 
od javne tlake i izvanredne naknade.'* Osim toga, i vojnička disciplina, kao 


'4 PSN, god. 1835., sv. 171, kat. II/9, f. 49. 

!5 PSN, god. 1835., sv. 171, kat. II/9, f. 49. 

I Miscellanea, sv. 1, poz. K, Saggio sul modo di promuovere agricoltura e'quindi la prosperitd 
della Dalmazia (DAZd). 

!" O tome u: Tado Oršolić, »Teritorijalne snage za francuske uprave u Dalmaciji (1806.-1809.).« 
Radovi Zavoda za povijesne znanosti HAZU u Zadru 45 (2003): 271-289. 

Iš Raccolta delle leggi ed ordinanze dell'anno 1821 per la Dalmazia, Regolamento organico 
provvisorio della forza militare territoriale e insulare in Dalmazia, Zadar, 1834: 400 (DAZd). 

preduvjet pravog djelovanja teritorijalnih snaga od ustroja do izvršavanja po- 
jedinih zadaća, bila je na vrlo niskoj razini. 


Hajdučke družine i razbojnike teško je bilo uhititi jer su se krili na nepris- 
tupačnom i divljem brdovitom terenu, po planinskim vrletima i špiljama. Kon- 
figuracija podneblja i terena u kojemu su djelovali i gdje su se skrivali itekako 
im je pogodovala. Oni su vrlo dobro poznavali nepregledne planinske klance, 
budući da su i sami bili uglavnom rodom iz tih ili obližnjih krajeva. Redovni 
vojni odredi katkada su intervenirali kod potrage za zločincima, ali su zbog 
brdovitog i nepristupačnog terena bili nemoćni. Naime, nisu bili obučeni za 
ovakve teško pristupačne krajeve. Trebali su domaće ljude koji su poznavali 
kraj, koji su bili izdržljiviji i snalažljiviji u takvim situacijama. Okolnosti za 
pljačkaške pohode i prepade domaćih hajdučkih družina zbog takvog terena 
bile su gotovo idealne. Dalmatinske ceste u zaleđu prema Bosni i Hercegovi- 
ni još uvijek nisu bile izgrađene i dovoljno široke. Trgovačke karavane i dalje 
su prolazile uskim karavanskim putovima, na kojima je bilo lako postaviti 
zasjedu. U nekim pokrajinskim okružjima i kotarima nije bio dovoljan broj 
pripadnika teritorijalnih snaga, a aktivni pripadnici ionako nisu bili novčano 
stimulirani. Čak su i časnici bili djelomično potkupljivi, pa je hajducima bilo 
tim lakše umaći. Posebno su poglavari sela i harambaše bili lako potkupljivi 
i katkada su, kao i sami žitelji, bili na strani hajduka. 


Teritorijalne snage, premda nedovoljno učinkovite u sprečavanju zločina, 
1832. su preustrojene i k tome organizirane u posebne mobilne odrede. Za- 
jedno s posebnom lovačkom bojnom, postrojbom redovne vojske, najavili su 
bespoštednu borbu protiv ovog oblika zla koje je zahvatilo pokrajinu. Već na 
samom početku austrijske uprave otpočelo se sa suzbijanjem hajdučije i 
razbojništva, o čemu svjedoči jedno izvješće iz 1818. godine. Naime, pripad- 
nici teritorijalnih snaga djelovali su u potjeri i uhićenju zločinaca, što je 
potvrđeno brojnim akcijama u kojima su pokazali izrazitu hrabrost." U tim 
akcijama mnogi su panduri bivali lakše ili teže ranjeni i po cijenu vlastita 
života suočavali su se s razbojnicima. Kako veli izvješće, nije bilo lako iskori- 
jeniti zločin i nije se moglo očekivati bitno smanjenje zločina “za dugi niz 
godina? s obzirom na surove običaje i karakter koji je vladao među narodom.?" 
Razmatrajući razdoblje o kojemu je riječ, izgleda da se predviđanje izvješća 


" Beitrćige zur Uebersicht des politisch-statistischen Zustandes der Provinz Dalmazien (dalje: 
Beitrćige zur Uebersicht), sg. RKP (rukopis) 36 (DAZd). 
2 Beitrćige zur Uebersicht. 

iz 1818. na žalostobistinilo, jer se neki “surovi običaji i “karakter' stanovništva 
nisu promijenili ni za sljedećih pedesetak godina. 


U nekim slučajevima suzbijanja hajdučije vlasti su se koristile metodama 
raspisivanja javne ucjene (tjeralice) za određenog zločinca. Obećane nagrade 
tom su prigodom bile primamljive za pandure, seoske straže ili druge pripad- 
nike teritorijalnih snaga, ali i pojedine civile koji su u tome vidjeli (novčanu) 
korist. Visina nagrade ovisila je o težini počinjena zločina. Ima slučajeva da 
su raspisane novčane nagrade u visini od 450 fiorina za uhićenje jednoga ili 
svih zločinaca koji su 1821. ubili financijskog stražara u Metkoviću.?' Zatim, 
raspisana je i nagrada za hvatanje dvojice hajdučkih vođa, Stojana Trtolja i 
Stanka Škrbića, u visini od 100 do 400 fiorina, a za svakog člana njihove 
hajdučke družine 45 do 100 fiorina. Oni su haračili u vrličkoj općini, sinjskom 
kotaru i splitskom okružju.“ Iznimno velika nagrada raspisana je za nekom 
hajdučkom družinom u splitskom okružju. Za njezine pripadnike, žive ili 
mrtve, nudilo se 400, 300 ili 200 fiorina, ovisno o broju uhićenih ili ubijenih.? 
Najveća nagrada nudila se 1841. za pet hajdučkih razbojnika, a od njih najviše 
za Jovana Kutlaču iz Ivoševaca, Kninski kotar, u visini od 400 fiorina.** 


Krijumčarenje 


Velika rasprostranjenost krijumčarenja u svim krajevima austrijske pokraji- 
ne Dalmacije specifična je za razmatrano razdoblje, a posljedica je ponajviše 
carinske politike i tradicionalne narodne nelegalne trgovine između susjednih 
regija. Carinska politika za pokrajinu Dalmaciju razlikovala se od ostalih 
austrijskih pokrajina po unutarnjem i vanjskom trgovinskom prometu. Oso- 
biti je zastoj uzrokovala unutarnja trgovina naplatom carinskih tarifa na robu 
koja se izvozila iz kotara u kotar ili iz okružja u okružje. Logično je bilo 
očekivati da npr. težak iz obrovačkog kotara, ako želi prodati svoj proizvod u 
Zadru, ne plaća takvu tarifu, ili će barem pokušati izbjeći plaćanje. Kod preko- 
granične trgovine situacija je bila nešto drugačija, jer se izravno kršila državna 
carinska obveza, ali i tu se krijumčarilo zbog velikih carinskih nameta na 
uvoznu i izvoznu robu. 


2 Štampe, 1822., kut. 35. (10/35) (DAZd). 
2 Štampe, 1831., kut. 40. (43/40). 
25 Štampe, 1832., kut. 41. (35/41). 
% Štampe, 1841., kut. 43. (52/43). 

Krijumčarenje nekih proizvoda, poput soli i duhana, smatralo se najispla- 
tivijom trgovinom, koju je bilo teško i nemoguće potpuno spriječiti. Tim više 
što su žitelji dalmatinskog zaleđa trgovinu duhanom smatrali uobičajenom i 
teško prihvaćali da je nad tim proizvodom uspostavljen državni monopol i da 
je njihova “uobičajena trgovina" zapravo čisto krijumčarenje. Krijumčarenje 
robe pomorskim a osobito kopnenim putem, poprimilo je početkom tridesetih 
godina 19. stoljeća tolike razmjere da se udeseterostručilo, a za suzbijanje 
nedopuštene granične trgovine nisu dostajale raspoložive vojne, redarstvene, 
financijske i sanitetske mjere. U nekim pograničnim područjima prema Bos- 
ni i Hercegovini i Crnoj Gori, zbog duljine državne granice, brdovitih 
nepreglednih predjela, te osobnih, ponegdje i rodbinskih veza stanovništva s 
jedne i s druge strane granice, naprosto je bilo nemoguće potpuno kontroli- 
rati trgovački promet. 


Veliko krijumčarenje, usprkos stalnoj kontroli teritorijalnih i vojnih snaga, 
bilo je u punom zamahu osobito u splitskom i dubrovačkom okružju, u brdo- 
vitim i nepreglednim predjelima prema Bosni i Hercegovini.“ Ponegdje, kao 
u dubrovačkom okružju, unatoč stalnim kontrolama i stražama, uvale Molunat 
i Klačina bile su središnja krijumčarska mjesta." Nekoliko je razloga zašto je 
baš u ova dva okružja najviše krijumčarenja u odnosu na ostala područja 
pokrajine. Nije zanemariva nedopuštena trgovina robom i u ostalim područji- 
ma Dalmacije, ali ona je ipak po intenzitetu protoka ilegalno uvezene ili iz- 
vezene robe znatno manjeg opsega. Na prvome mjestu treba spomenuti da su 
ova dva okružja, dakle splitsko i dubrovačko, tradicionalno najprometnija 
trgovinska područja pokrajine. Razlog tomu je što je kopneni dio Dalmacije 
graničio s osmanskom Bosnom i Hercegovinom, koja je veliki dio svojega 
trgovačkog prometa usmjeravala prema dalmatinskim lukama, odakle se dalje 
odvijala pomorska trgovina prema svjetskim lukama i metropolama. Moglo 
bi se reći da se krijumčarenje možda najvećim dijelom i raširilo zato što su 
austrijske vlasti već 1815. ukinule i zabranile karavansku trgovinu sa susjednom 
Bosnom i Hercegovinom, s kojom se inače tradicionalno u velikim razmjerima 
trgovalo."* Međutim, trgovinsku razmjenu između susjednih oblasti bilo je 
zapravo nemoguće zabraniti, te su zbog toga osobito u prvoj polovici 19. stoljeća 


25 PSN, god. 1836., sv. 186, kat. II/10, br. 1340. 

** PSN, god. 1835., sv. 171, kat. 11/9, f. 6-7. 

27 Stjepan Ćosić, »Waidmannsdorfov izvještaj o dubrovačkom okrugu iz godine 1823.« Anali 
Zavoda za povijesne znanosti HAZU u Dubrovniku 38 (2000): 207. 

?* Šime Peričić, Pomorska trgovina Dalmacije u XIX. stoljeću. Zadar, 1995: 39. 

krijumčarenja bila izuzetno jaka. Unatoč vidljivu problemu, austrijske su vlasti 
tek 1845. ukinule zabranu karavanske trgovine u Dalmaciji i njenim lukama.?? 


Zbog ovih “nečuvenih“ društvenih prilika u pokrajini, ponajprije zbog 
krijumčarenja i raznih većih ili manjih zločina, trebalo je odmah reagirati. 
Nakon Tomašićeva civilnog i vojnog upraviteljskog mandata (1831.), na nje- 
govo je mjesto postavljen “isluženi“ general topništva (Feldzeugmeister) Wen- 
zel Vetter von Lilienberg.?“ Odmah po dolasku Lilienberg se uhvatio u koštac 
s postojećom situacijom, nastojeći reorganiziranjem teritorijalnih snaga i posta- 
vljanjem nekih vojnih odreda spriječiti i suzbiti daljnje širenje hajdučije, kri- 
jumčarenja i bilo koje druge vrste nereda. On se tako 1834. uputio na putovanje 
po Dalmaciji po okružjima i kotarima, kako bi se bolje upoznao s pokrajinom 
i njezinim stanovništvom te uočio aktualne probleme na kojima treba pora- 
diti"! Kako bi ipak spriječio i pokušao koliko-toliko suzbiti daljnje širenje 
krijumčarenja, Lilienberg je uveo konkretne mjere. Njemu je car Franjo u 
izravnoj korespondenciji, u jednom dopisu iz 1834., dao odobrenje da upotri- 
jebi sve raspoložive snage u zaustavljanju daljnjeg krijumčarenja iz Bosne i 
Hercegovine, koje je bilo poprilično učestalo i u sanitetskom pogledu pogi- 
beljno.?* Još od samog dolaska u ovu provinciju, kaže Lilienberg u svojemu 
izvješću, često je upozoravao na krijumčarenje iz Bosne i Hercegovine. U 
jednom izvješću ističe sljedeće: “krijumčarenje je bila i ostala glavna točka na 
koju sam neprestano usmjeravao svoju pozornost". Lilienberg, po svemu 
sudeći, nipošto nije slučajno izabran za civilnog i vojnog upravitelja Dalmaci- 
je. Njegovo slavensko, tj. češko podrijetlo, zatim dugogodišnje iskustvo koje 
je imao iza sebe kao vojni zapovjednik i prije svega stručnjak za uvođenje 
reda i mira u pojedinim nemirnim i nesigurnim regijama, dalo mu je očitu 


? Šime Peričić, Gospodarske prilike Dalmacije od 1797. do 1848. Split, 1993: 130-132. 

% Constant von Warzburg, Biographisches Lexikon das kaiserthums Oesterreich, 50 Theil. 
Wien, 1884: 239-247. Grof Wenzel Vetter von Lilienberg rođen je 16. ožujka 1767. u Časlavu u 
Češkoj, a umro je 6. veljače 1841. u 74. godini u Zadru. Za vojnog i civilnog upravitelja postav- 
ljen je u rujnu 1831., na kojoj je dužnosti ostao do svoje smrti. S mjesta zapovjednog generala u 
Hrvatskoj, gdje je postavljen 1829., već nakon tri godine biva premješten u Dalmaciju za njena 
vojnog i civilnog upravitelja. Za vrijeme upraviteljstva u Dalmaciji 1838. imenovan je iz ranga 
podmaršala u čin generala topništva (Feldzeugmeister). Po svemu sudeći, zavolio je pokrajinu 
Dalmaciju, u čijem je glavnom gradu nakon smrti i pokopan. Osnovao je Narodni muzej u Zadru 
i zakladu General Lilienberg s ukupnom svotom od 12.438 fiorina. Iz ove zaklade financirano je 
šest mladih studenata stipendista iz Dalmacije. 

3! Prijepiske grofa Lilienberga, 1829.-1843., br. 1291 (DAZd). 

? Prijepiske grofa Lilienberga, 1829.-1843., br. 524. 

% Prijepiske grofa Lilienberga, 1829.-1843., br. 524. 

prednost u odnosu na odabir kod izbora za civilnog i vojnog upravitelja u 
pokrajini u kojoj je svakako trebalo poraditi na uvođenu reda, mira i općenito 
državnog poretka.“ 


On je i ovom prilikom poduzeo sve potrebne korake za suzbijanje kri- 
jumčarenja i odredio sljedeće mjere: 


a) Svi financijski i sanitetski službenici stavljeni su u pripravnost, zajed- 
ničku suradnju i visoku spremnost; 


b) Svim dušobrižništvima po ordinarijatima naložio je da poukom o nečas- 
nom krijumčarenju u moralnom pogledu pridonesu poboljšanju prilika kod 
težaka; 


c) S morske strane osobito je preporučio c. kr. ratnoj mornarici da na ot- 
vorenom moru pooštri pozornost na potencijalne krijumčarske brodove i da 
nadzire unutarnju crtu između kopna i otoka. Osobito da stražarski brodovi 
pojačaju pozornost u Kleku, zatim da paze na ozloglašeni Bocca falsa tj. 
Mali Vratnik (prolaz između Stonskog i Mljetskog kanala kod otoka Olipa i 
poluotoka Pelješca), pa na Šipanski, Koločepski i Mljetski kanal. Stražarski 
brodovi s Korčule noću će vršiti ophodnju oko luke Rosario ili Ružarje kod 
Vignja na Pelješcu. Na kraju, stražarski brodovi iz zaljeva Trašte i Budve 
krstarit će prema Baru. U tu svrhu angažirane su ratne lađe pod vodstvom 
starijih brodskih zastavnika, koje su posebno za ovu svrhu upotrijebljene i 
određene za suzbijanje krijumčarenja na otvorenom moru oko otoka, od Budve 
do Splita. Predlaže da se, ako je moguće, upotrijebi ophodnja od Kvarnera do 
Splita, čime bi se cjelokupno pomorsko područje Dalmacije stavilo pod nadzor 
c. kr. ratne mornarice. Nadalje, u svrhu suzbijanja krijumčarenja odredio je i 
da brodice na vesla s vojnom i financijskom stražom pregledavaju sumnjive 
uvale (skloništa) u dubrovačkom i splitskom okružju; 


d) Za sprečavanje krijumčarenja na kopnu odredio je teritorijalne snage i 
seoske straže (ronde villiche) i naredio okružnim poglavarima da povećaju 
stupanj pripravnosti i na sumnjive točke premjeste pokretne odrede (mobile 
colone) sastavljene od zajedničkih pandurskih snaga i financijske straže. 


*(C. Warzburg, Biographisches Lexikon das kaiserthums Oesterreich: 246. Lilienberg je s 
mjesta divizijskog i vojnog zapovjednika Primorja sa sjedištem u Trstu premješten, kako je reče- 
no gore u tekstu, za zapovjednog generala u Hrvatsku 1829. godine. Tamo je, između ostalog, po- 
sebno poradio na osnivanju hitnih odreda kojima je spriječio razbojničke skupine i bosanske hor- 
de u njihovim pljačkaškim pohodima i neredima. Za kratko je vrijeme na pograničnim područji- 
ma uveo red i mir. 

Pokretni odredi raspoređeni su u: zadarskom okružju na tursku granicu kod 
Knina, u splitskom okružju kod Bitelića (danas Gornji i Donji Bitelić kod 
Hrvaca prema bosanskoj granici), i Vida kod Metkovića, a u dubrovačkom 
okružju raspoređeno je pola lovačke satnije u okolici Trnove, Slanog, Dola, 
Zatona (Malfi) i Orašca (Valdinoce); 


e) Sprečavanje noćnog krijumčarenja na pazaru u Hanu (kod Sinja) tako da 
turske karavane i trgovce na određeno mjesto doprati vojska; 


f) Dva trgovišta koja su osnovana na susjednoj turskoj granici, kod Kadine 
Bukve i Prološke kule (iznad Imotskog), znatno su pospješila krijumčarenje, 
te se radi toga predlaže osnivanje jednoga dalmatinskog (austrijskog) trgovišta 
na ovoj strani granice, gdje bi se trgovalo s Turcima pod odgovarajućim nad- 
zorom; 


2) Za sprečavanje jakog krijumčarenja kod Prologa prema Splitu naredio 
je da se poveća ophodnja pukovnika u tom kraju i da se pošalje sinjski serdar 
sa svojim pandurima u svrhu zaustavljanja ovih radnji. 


Ove mjere, od kojih je dio proveden ranije, i mjere koje su primjenjivane 
za razbijanje krijumčarenja s ovakvim ili sličnim odredbama, donijele su vrlo 
brzo rezultate. Uhićen je značajni broj krijumčara na moru i kopnu, smanjeno 
je krijumčarenje i time povećan carinski prihod. Samo je od proizvodnje soli, 
u usporedbi 1833. i 1834. godine, postignut veći učinak zarade u izvozno- 
uvoznim carinama u iznosu od 21.182 guldena.?* Tom je prilikom car dopustio 
da se u Dalmaciju iznimno rasporedi lovačka bojna br. 7. Ona je trebala biti 
razmještena u sva četiri okružja, i to ponajprije na postaje u blizini važnih 
graničnih punktova. Na kraju svojega izvješća namjesnik Lilienberg je kazao 
da se upravo bavi organiziranjem teritorijalnih snaga koje će ustrojiti prema 
odmjerenim prilikama?" 


Navedene su odredbe primijenjene i tom prilikom angažirane kako kopnene 
tako i pomorske snage. U svrhu nadziranja dalmatinske obale upotrijebljena 
je čitava flota ratnih brodova.“ Na kopnu su se također vodile prave bitke s 
krijumčarima. Iako je donekle zaustavljen daljnji trend porasta krijumčarenja, 
ono se ipak nije moglo posvema suzbiti. Sve ove mjere i odredbe nisu bile 
dovoljne da se potpuno stane na kraj tradicionalno uhodanoj krijumčarskoj 


* Prijepiske grofa Lilienberga, 1829.-1843., br. 524. 
% Prijepiske grofa Lilienberga, 1829.-1843., br. 524. 
% Prijepiske grofa Lilienberga, 1829.-1843., br. 524. 
38 Š, Peričić, Pomorska trgovina Dalmacije u XIX. stoljeću: 97; Il Dalmata, 28. IX. 1872., br. 77. 

trgovini, kojoj su pogodovale rodbinske veze i poznanstva i s jedne i druge 
strane granice. Još dugo se zadržao u većem opsegu ovakav nelegalni oblik 
trgovine, a tek 80-ih godina 19. stoljeća krijumčarenje ipak jenjava. Naime, 
tek od 1880. pokrajina Dalmacija, koja je do tada bila izdvojena carinska 
pokrajina, konačno je ušla u zajednički carinski sustav tadašnje Dvojne 
Monarhije. Od tada su vrijedili zajednički propisi i za ovu pokrajinu, nakon 
čega se robom unutar nje moglo nesmetano i neopterećeno trgovati. 


Teško se mogao s postojećim ustrojenim teritorijalnim, odnosno redarst- 
venim snagama postići bolji učinak u sprečavanju dobrano raširenih zločina 
u pokrajini. Istina je također i da su austrijske vlasti, odnosno Dvorska kance- 
larija sa svojim službenicima za pokrajinu Dalmaciju i Dvorsko ratno vijeće, 
te Vlada za Dalmaciju na čelu s guvernerom, godinama vijećali i pokušavali 
iznaći pravo rješenje i ustrojiti redarstveno-vojne snage koje bi zamijenile 
postojeće teritorijalne snage ili bi se pak izvršio konačni njihov preustroj.?? 
Međutim, tu se na djelu pokazala nedosljednost austrijske politike prema Dal- 
maciji u bržem realiziranju nekih konkretnih projekata i prijedloga. Prema 
nekim dopisima i korespondenciji između guvernera i nadležnih gore spome- 
nutih vrhovnih državnih tijela, može se uvidjeti sporost državne administracije. 
Car je koji put brže reagirao i bio konkretniji u svojim odlukama i naredbama. 
I u ovom slučaju pokazala se nedosljednost austrijskog državnog, vojnog i 
civilnog činovničkog aparata, što je imalo izravna utjecaja na rješavanje 
određenih, ne samo vojnih nego i civilnih pitanja, i kočilo razvoj pojedinih 
društvenih segmenata, kako u pokrajini Dalmaciji tako i u cijeloj tadašnjoj 
Monarhiji. 

Za vrijeme Lilienbergova mandata (od 1831. do 1841.) najviše je pažnje 
bilo usmjereno na pitanje preustroja teritorijalnih snaga, pokušaje uvođenja 
novačenja za cijelu pokrajinu, na zaustavljanje raznih zločina i zlodjela, oso- 
bito krijumčarenja i na općenito uvođenje državnog zakona, reda i mira te 
prosvjećenje dalmatinskog stanovništva. Nastojanja i truda bilo je, što se neu- 
pitno može konstatirati kroz cijeli Lilienbergov mandat, ali i za vrijeme man- 
data njegova prethodnika, a kasnije i njegova nasljednika. Koliki je rezultat 
postizan, to je pak relativno. 


? Vezano uz rješavanje vojno-redarstvenog pitanja posebno je bila intenzivna koresponden- 
cija na državnoj razini između Dvorskog ratnog vijeća, Dvorske kancelarije, civilnog i vojnog 
upravitelja Dalmacije i samoga cara. Na pokrajinskoj razini, ta korespondencija je vođena između 
civilnog i vojnog upravitelja, okružnih poglavara i pukovnika teritorijalne vojske. 

BRIGANDAGE AND CONTRABAND 
IN DALMATIA, 1813-1850 


TADO ORŠOLIĆ 


Summary 


The Austrian rule in Dalmatia, particularly the period 1813-1850, was 
marked by widespread brigandage, contraband and lawlessness which prevailed 
throughout the province and notably in its hinterland. The reasons for such 
conditions should be sought in the traditional behaviour patterns of the local 
population, police and military inefficiency, but also in the governments 
reluctance to solve the current problems (customs policy, in particular). 
Determined to establish order, the authorities resorted to concrete measures, 
which proved most fruitful especially during the governance of Wenzel Vetter 
von Lilienberg (1831-1841). Although seriously challenged by the hostile 
and rough terrain, local customs and tradition, the authorities persisted in 
their attempt to bring order into the province. Effective measures such as 
reorganisation of the territorial police forces and the engagement of active 
military troops on land and at sea led to the restoration of order, if partial, in 
the 1830s. 


